b'\n_START_ARTICLE_\nRefrakcin\xc4\x97s operacijos eksimeriniu lazeriu\n_START_PARAGRAPH_\nRefrakcin\xc4\x97s operacijos - aki\xc5\xb3 chirurgijos r\xc5\xab\xc5\xa1is, koreguojanti refrakcijos ydas (trumparegyst\xc4\x99, toliaregyst\xc4\x99, astigmatizm\xc4\x85) ir gerinanti nekoreguoto (t. y. be akini\xc5\xb3 ar kontaktini\xc5\xb3 l\xc4\x99\xc5\xa1i\xc5\xb3) reg\xc4\x97jimo a\xc5\xa1trum\xc4\x85._NEWLINE_Aki\xc5\xb3 lazerini\xc5\xb3 operacij\xc5\xb3 (akies lazerin\xc4\x97s operacijos) principas yra ragenos pavir\xc5\xa1iaus gaubtumo pakeitimas eksimeriniu lazeriu, taip kei\xc4\x8diant akies optin\xc4\x97s sistemos lau\xc5\xbeiam\xc4\x85j\xc4\x85 gali\xc4\x85 ir koreguojant refrakcijos ydas.\n_START_SECTION_\nIstorija\n_START_PARAGRAPH_\nNors pirm\xc4\x85 kart\xc4\x85 eksimerinis lazeris panaudotas \xc5\xbemogaus akyje 1987 m., refrakcin\xc4\x97s akies proced\xc5\xabros turi \xc5\xbeymiai senesn\xc4\x99 istorij\xc4\x85. Pagrindiniai radialin\xc4\x97s keratotomijos principai pateikti dan\xc5\xb3 oftalmologo prof. Lans 1898 m. Rus\xc5\xb3 oftalmologas S. Fiodorovas modernizavo radialines keratotomijas 1976-aisiais , ir jos ypa\xc4\x8d i\xc5\xa1populiar\xc4\x97jo devinto de\xc5\xa1imtme\xc4\x8dio viduryje. Operacija tur\xc4\x97jo savo privalum\xc5\xb3: palyginti nebrangi, nelie\xc4\x8dia centrin\xc4\x97s skaidrios ragenos zonos. Ta\xc4\x8diau gil\xc5\xabs pj\xc5\xabviai susilpnina ragenos audin\xc4\xaf, o tai gali sukelti refrakcijos svyravimus dienos b\xc4\x97gyje ir l\xc4\x97tai progresuojan\xc4\x8di\xc4\x85 toliaregyst\xc4\x99, nekalbant jau apie sunkias galim\xc5\xb3 akies traum\xc5\xb3 pasekmes._NEWLINE_Ragenos pasluoksn\xc4\x97 refrakcin\xc4\x97 chirurgija prasid\xc4\x97jo su daktaro Jose Ignacio Barraquer darbais 1949 m. Bogotoje, Kolumbijoje . Jis pirmas suprato, kad ragenos lau\xc5\xbeiam\xc4\x85j\xc4\x85 gali\xc4\x85 galima keisti pridedant ar pa\xc5\xa1alinant ragenos audinio. Pirmosios originalios miopin\xc4\x97s keratomilez\xc4\x97s buvo atliekamos mikrokeratomu suformavus dalinio ragenos storio (apie 300mkm) lop\xc4\x85, kuris buvo nuimamas, u\xc5\xbe\xc5\xa1aldomas, \xc5\xa1lifuojamas kaip kontaktinis l\xc4\x99\xc5\xa1is, po to prisiuvamas._NEWLINE_Pastaruoju metu pasaulyje pla\xc4\x8diausiai paplitusi refrakcijos yd\xc5\xb3 korekcija eksimeriniu lazeriu. Neabejotinas lazerio privalumas yra tas, kad audin\xc4\xaf galima pa\xc5\xa1alinti mikron\xc5\xb3 tikslumu. Operuojant eksimeriniu lazeriu s\xc4\x97kmingai pa\xc5\xa1alinama ne tik trumparegyst\xc4\x97, bet taip pat astigmatizmas, toliaregyst\xc4\x97; be to, \xc5\xa1is metodas leid\xc5\xbeia koreguoti ir didelio laipsnio refrakcijos ydas._NEWLINE_Lazerin\xc4\x97s reg\xc4\x97jimo korekcijos istorija prasideda su pirm\xc5\xb3j\xc5\xb3 lazeri\xc5\xb3, taip pat ir eksimerini\xc5\xb3, suk\xc5\xabrimu bei i\xc5\xa1bandymu. IBM suk\xc5\xabr\xc4\x97 eksimerini\xc5\xb3 lazeri\xc5\xb3 technologijas 1976 m. 1982 m.  \xc5\xa1is lazeris buvo i\xc5\xa1bandytas ant \xc4\xafvairi\xc5\xb3 med\xc5\xbeiag\xc5\xb3, taip pat ir biologini\xc5\xb3, toki\xc5\xb3 kaip kaulas ir kremzl\xc4\x97s. Dr. Stephen Trokel New York\xe2\x80\x98e Kolumbijos universitete pirmas i\xc5\xa1band\xc4\x97 eksimerin\xc4\xaf lazer\xc4\xaf ant ragenos 1983 m. 1985 m. Theo Seiler Vokietijoje panaudojo eksimerin\xc4\xaf lazer\xc4\xaf pacientui. Jis atliko incizijas ragenoje, pana\xc5\xa1iai kaip radialin\xc4\x97s keratotomijos. Pirmoji PRK proced\xc5\xabra akloje akyje atlikta 1987 m. Kolumbijos universitete. 1988 m. Marguerite McDonald Lousianos universitete atliko pirm\xc4\x85 PRK proced\xc5\xabr\xc4\x85 matan\xc4\x8dioje akyje._NEWLINE_LASIK korekcijos metodas buvo sukurtas Kretoje, Vardinannion aki\xc5\xb3 institute gydytojo Ioannio G. Pallikario. Jis panaudojo mikrokeratom\xc4\x85 atpjauti lopeliui bei eksimeriniu lazeriu pa\xc5\xa1alino reikiam\xc4\x85 kiek\xc4\xaf ragenos audinio. Jis pasi\xc5\xabl\xc4\x97 ir termin\xc4\x85 LASIK - Laser \xe2\x80\x93 in - situ keratomileusis. Akloje akyje LASIK atliktas 1989 m., pirmieji straipsniai pristatyti 1990 m, 1991 m. pirma LASIK proced\xc5\xabra atlikta JAV. 1999 m. pristatytas LASEK metodas, jungiantis PRK bei LASIK operacij\xc5\xb3 ypatybes._NEWLINE_Pirmoji trumparegyst\xc4\x97s korekcija eksimeriniu lazeriu Lietuvoje atlikta 2001 m. \xe2\x80\x9eAki\xc5\xb3 lazerin\xc4\x97s chirurgijos centre\xe2\x80\x9c. Operacij\xc4\x85 atliko mikrochirurgas Algimantas Gutauskas.\n_START_SECTION_\nPRK\n_START_PARAGRAPH_\nPRK \xe2\x80\x93 fotorefrakcin\xc4\x97 keratektomija \xe2\x80\x93 pirmoji eksimeriniu lazeriu atlikta operacija. Ja rekomenduojama koreguoti nedidelio laipsnio trumparegyst\xc4\x99 bei astigmatizm\xc4\x85. Operacija atliekama vietin\xc4\x97je nejautroje. Specialiu instrumentu nuvalomas pavir\xc5\xa1inis ragenos sluoksnis \xe2\x80\x93 epitelis. Eksimeriniu lazeriu nedidelis kiekis audinio yra pa\xc5\xa1alinamas nuo priekinio ragenos pavir\xc5\xa1iaus, tod\xc4\x97l \xc5\xa1is tampa plok\xc5\xa1tesnis, ir suma\xc5\xbe\xc4\x97ja jo lau\xc5\xbeiamoji galia. Vidutini\xc5\xa1kai reikia nugarinti 10mkm audinio 1 dioptrijai (D) trumparegyst\xc4\x97s koreguoti(5). Po operacijos dedamas kontaktinis l\xc4\x99\xc5\xa1is. Lyginant su kita pla\xc4\x8diai paplitusia korekcijos operacija \xe2\x80\x93 LASIK, PRK pasi\xc5\xbeymi diskomforti\xc5\xa1kesniu pooperaciniu periodu, l\xc4\x97tesniu reg\xc4\x97jimo bei darbingumo atsistatymu, nedidele drumstel\xc4\x97s ragenoje susiformavimo rizika (iki 3\xc2\xa0% atvej\xc5\xb3 ). Ta\xc4\x8diau pooperacinis periodas saugesnis (n\xc4\x97ra lopelio dislokacijos tikimyb\xc4\x97s), ma\xc5\xbeiau ribojamas fizinis aktyvumas.\n_START_SECTION_\nLASIK\n_START_PARAGRAPH_\nLASIK yra akronimas \xc5\xbeod\xc5\xbei\xc5\xb3 LAser in-SItu Keratomileusis. I\xc5\xa1 graik\xc5\xb3 kalbos i\xc5\xa1vertus \xe2\x80\x9ein - situ\xe2\x80\x9c rei\xc5\xa1kia nat\xc5\xabralioje vietoje, \xe2\x80\x9ekerato\xe2\x80\x9c \xe2\x80\x93 ragena, \xe2\x80\x9emileus\xe2\x80\x9c \xe2\x80\x93 formos pakeitimas. \xc5\xa0iuo metu tai populiariausia refrakcijos yd\xc5\xb3 korekcijos lazeriu operacija. Ji atliekama esant \xc4\xafvairaus laipsnio trumparegystei, toliaregystei bei astigmatizmui. Operacija atliekama vietin\xc4\x97je nejautroje. Ant akies u\xc5\xbededamas \xc5\xbeiedas, reikalingas akies stabilumui palaikyti ir mikrokeratomu atpjaunamas ragenos lopelis. Jis atver\xc4\x8diamas. Eksimerinis lazeris nugarina reikiam\xc4\x85 kiek\xc4\xaf ragenos audinio, lopelis guldomas atgal. Lyginant su PRK operacija, LASIK operacijos komforti\xc5\xa1kesnis pooperacinis periodas, greitesnis darbingumo bei reg\xc4\x97jimo atsistatymas, minimali drums\xc4\x8di\xc5\xb3 formavimosi rizika_NEWLINE_Intra-LASIK \xe2\x80\x93 tai LASIK operacija, kurios metu lopelis suformuojamas ne mikrokeratomu, bet femtosekundiniu lazeriu. Tai leid\xc5\xbeia atpjauti plonesn\xc4\xaf, tolygesnio storio lopel\xc4\xaf bei atlikti LASIK operacij\xc4\x85 plonesn\xc4\x97se ragenose.\n_START_SECTION_\nLASEK\n_START_PARAGRAPH_\nLASEK (Laser \xe2\x80\x93 Assisted \xe2\x80\x93 Epithelial- Keratomileusis) \xe2\x80\x93 lazerin\xc4\x97 sub - epitelin\xc4\x97 keratomilez\xc4\x97 \xe2\x80\x93 derina PRK bei LASIK metod\xc5\xb3 ypatybes. Vietin\xc4\x97je nejautroje skiestu alkoholio tirpalu paveikiamas pavir\xc5\xa1inis ragenos sluoksnis \xe2\x80\x93 epitelis. Jis vientisu sluoksniu atkeliamas naudojant trepano peiliuk\xc4\x85. Eksimeriniu lazeriu \xc5\xa1alinamas reikiamas koreguoti refrakcijos ydai ragenos audinio kiekis. Epitelio lopelis guldomas atgal ant ragenos pavir\xc5\xa1iaus. Dedamas kontaktinis l\xc4\x99\xc5\xa1is. Palyginus su LASIK operacija, \xc5\xa1is metodas prana\xc5\xa1esnis tuo, kad i\xc5\xa1vengiama su lopeliu susijusi\xc5\xb3 problem\xc5\xb3, j\xc4\x85 galima atlikti plonesn\xc4\x99 ragen\xc4\x85 turintiems pacientams. Ta\xc4\x8diau gijimas bei darbingumo atsistatymas yra ilgesnis, didesnis pooperacinis diskomfortas. Lyginant su PRK operacija, fakti\xc5\xa1kai i\xc5\xa1vengiama drumst\xc4\x97jimo tikimyb\xc4\x97s, pooperacinis skausmas pana\xc5\xa1us ar ma\xc5\xbeesnis nei PRK, gijimas gali b\xc5\xabti kiek l\xc4\x97tesnis .\n_START_SECTION_\nEpi-LASIK\n_START_PARAGRAPH_\nEpi-LASIK \xe2\x80\x93 atliekama taip pat formuojant epitelio lopel\xc4\xaf, ta\xc4\x8diau tai atliekama mechani\xc5\xa1kai naudojant special\xc5\xb3 instrument\xc4\x85 \xe2\x80\x93 epikeratom\xc4\x85 su buku plastiko peiliuku. Eksimeriniu lazeriu koregavus refrakcijos yd\xc4\x85 lopelis guldomas atgal ant ragenos. Kadangi nenaudojamas metalinis peiliukas ar alkoholis, i\xc5\xa1vengiama su lopeliu susijusi\xc5\xb3 komplikacij\xc5\xb3 ar alkoholio naudojimo sukelt\xc5\xb3 epitelio l\xc4\x85steli\xc5\xb3 poky\xc4\x8di\xc5\xb3. Akys gyja l\xc4\x97\xc4\x8diau nei po LASIK operacijos.\n_START_SECTION_\nPTK\n_START_PARAGRAPH_\nPTK \xe2\x80\x93 fototerapin\xc4\x97 keratektomija - taikoma pavir\xc5\xa1ini\xc5\xb3 ragenos drumsteli\xc5\xb3 \xc5\xa1alinimui, atsiradusi\xc5\xb3 po ragenos traum\xc5\xb3 ar u\xc5\xbedegim\xc5\xb3. Operacijos eiga pana\xc5\xa1i kaip PRK operacijos. Vietin\xc4\x97je nejautroje nuvalomas pavir\xc5\xa1inis ragenos sluoksnis \xe2\x80\x93 epitelis. Lazeriu nugarinami pakit\xc4\x99 ragenos audiniai. Po operacijos dedamas kontaktinis l\xc4\x99\xc5\xa1is.'